钦定古今图书集成/明伦汇编/氏族典/第107卷 > 裴头陀
## 钦定古今图书集成/明伦汇编/氏族典/第107卷 > 裴头陀

按《延平府志》：“头陀尝以铁履渡江，来居栟榈山，剪荆
棘，结草庐，趺坐其中。座侧石窍，日涌米二升以赡之，
客至则增。今窍犹存，后人凿而大之，米不复出矣。”

《晋书裴楷传》：“裴、王二族，盛于魏晋之世，时人以为八
裴，方八王，徽比王祥，楷比王衍，康比王绥，绰比王澄，
瓒比王敦，遐比王导，𬱟比王戎，邈比王元云。”

《梁书裴子野传》：子野字几原，河东闻喜人，晋太子左
率康八世孙。兄黎，弟楷、绰，并有盛名，所谓四裴也。
《北齐书崔㥄传》：“㥄子瞻，聪明强学，有文情，善容止。杨
愔欲引为中书侍郎，事既施行，愔曰：‘昔裴瓒晋世为
中书郎，神情高迈，每于禁门出入，宿卫者肃然动容。
崔生堂堂之貌，亦当无愧裴子’。”

《唐书卢从愿传》：卢从愿为吏部侍郎，精力于官，伪牒
诡功，擿检无所遗，铨总六年，以平允闻。初，高宗时，吏
部号称职者，裴行俭、马载。及是，从愿与李朝隐为有
名，故号前有裴、马，后有卢、李。

《小学绀珠》：“唐裴宽兄弟八人，皆擢明经，在台省，刺史
于东都治第八院相对。”

裴休兄弟三人皆有盛名，世谓“俅不如俦，俦不如休。”

韩愈《河南少尹裴君墓志铭》：“裴为显姓，入唐尤盛。支
分族离，各为大家。惟公之系，德隆位细。曰子曰孙，厥
声世继。”

《居易录》闻喜之裴，有中眷、东眷、西眷之别，如他姓所
谓某房也。《五代史》则云，“居燕者号东眷，居凉者西眷，
河东者中眷。”《唐书宰相世系表》，以休、度皆出东眷，然
度即闻喜人，休乃嘉兴人，与燕皆无涉，又何也？又韦
氏潜号西眷，穆号东眷，以眷称者，祇此二姓耳。

郑樵《通志》。